Jy moet dalk in die toekoms opdok vir jou geliefkoosde sosiale netwerk
JY LEES NOU Jy moet dalk in die toekoms opdok vir jou geliefkoosde sosiale netwerk
Die netwerk se winste lyk nie so belowend soos dit in die verlede was nie en daar word vermoed Twitter is op soek na nuwe maniere om inkomste te genereer.
As jy verslaaf is aan Twitter, moet jy aandag gee aan die besluite wat in die volgende ruk geneem word.
Dié sosiale netwerk het op 22 Mei ’n vergadering vir aandeelhouers gehad waarop daar “gespeel is” met die idee van ’n betaalmodel, berig Elite Daily. Jack Dorsey, Twitter se stigter, het dié stelling gemaak.
So ’n betaalmodel sal na verwagting bykomende funksies bring waarvoor ’n fooi gehef kan word, maar Dorsey het beklemtoon dié model is nog net ’n moontlikheid wat Twitter in die toekoms wil oorweeg.
Die netwerk ondersoek die moontlikheid van premiuminhoud, berig Reuters, waar jy byvoorbeeld Twitter kan gebruik sonder om advertensies te sien.
“Ons glo dit is belangrik dat Twitter toeganklik bly vir almal in die wêreld, ongeag hul ekonomiese status of waar hulle hulself bevind; dus bly die oorhoofse argument dat Twitter oop en vrylik beskikbaar moet wees.
“Maar ons gesels met ons gebruikers oor wat hulle graag wil sien en dit is ’n idee wat al opgeduik het,” het Dorsey verduidelik.
“Ons het geen planne wat ons nou wil aankondig nie, maar ons kyk voortdurend na hierdie soort patrone en terugvoer, en probeer verstaan of dit die regte ding is om te doen vir die groter Twitter-gemeenskap.”